
Kommunedirektørens innstilling
Porsgrunn kommune avventer en lokal utprøving av «På dørterskelen» og følger den videre nasjonale utviklingen.
 

GJENNOMFØRTE BEHANDLINGER 

 

Ingen merknad til saken.

 -  vedtak 


 

Ingen nye forslag/kommentar framlagt.
Votering:
Enstemmig vedtatt. 

 -  vedtak 
Porsgrunn kommune avventer en lokal utprøving av «På dørterskelen» og følger den videre nasjonale utviklingen.
 

 

Saken tas til orientering.

 -  vedtak 



SAKSUTREDNING
Bakgrunn for saken
I forbindelse med behandlingen av Handlingsprogram 2026–2029 vedtok bystyret følgende verbalvedtak:
«Kommunedirektøren bes utrede muligheten for å teste ut «På dørterskelen» i Porsgrunn kommune i samarbeid med Posten og KS.»
«På dørterskelen» var et pilotprosjekt utviklet av Posten og KS i samarbeid med flere norske kommuner. Tjenesten ble prøvd ut i åtte kommuner, blant annet Tinn kommune i Telemark.
I pilotprosjektet leverte postbudet én gang i uken dagens post og et informasjonsskriv fra kommunen og andre offentlige aktører på døren til personer over 75 år. Personer mellom 65 og 74 år fikk informasjonsskrivet i postkassen.
Informasjonen kunne blant annet handle om kommunale tilbud og aktiviteter, frivillighet, trygghet og beredskap. Utprøvingen skulle undersøke hvordan Postens distribusjonsnett kunne brukes som en fysisk informasjonskanal for eldre og personer som i liten grad bruker digitale kanaler. Målet var å bidra til at flere eldre kan bo hjemme lenger, motvirke ensomhet og digitalt utenforskap og styrke deltakelse og tilhørighet i lokalsamfunnet.
Samferdselsdepartementet sendte forslag til ny postlov på høring i november 2025. Et sentralt utgangspunkt for forslaget var å redusere den ordinære postomdelingen fra annenhver ukedag til én fast dag i uken. I diskusjonen om framtidens posttjenester ble det også aktuelt å vurdere om Postens distribusjonsnett kunne brukes til andre samfunnsoppgaver. Posten og KS tok i sine innspill til orde for en treårig, statlig finansiert nasjonal utprøving av «På dørterskelen».
Regjeringen besluttet i mars 2026 å ikke gå videre med forslaget til ny postlov på det tidspunktet, men i stedet arbeide videre med løsninger innenfor gjeldende postlov. Det er heller ikke besluttet å etablere «På dørterskelen» som en nasjonal, statlig finansiert tjeneste.
 
Saksfremstilling
Erfaringer fra pilotprosjekt
På oppdrag fra KS har Rambøll gjort en evaluering av pilotprosjektet, som viser positive erfaringer fra pilotkommunene. Evalueringen viser at tjenesten dekker et reelt behov for å nå eldre, særlig ikke-digitale innbyggere, med relevant og nyttig informasjon. Pilotkommunene erfarte at tjenesten krevde relativt begrensede kommunale ressurser, samtidig som den styrket eksisterende informasjonsarbeid og samarbeidet mellom kommunen, frivilligheten og lokale aktivitetstilbydere. Blant mottakerne oppga 87 prosent at de alltid leste informasjonsskrivet, mens 36 prosent hadde deltatt på aktiviteter som følge av informasjonen de mottok. Evalueringen peker også på økt sosial kontakt, trygghet og opplevelse av å bli sett som viktige gevinster. For å sikre en robust og bærekraftig tjeneste fremheves tydelig ansvarsfordeling, en koordinerende funksjon, bred administrativ forankring og involvering av innbyggernære tjenester som sentrale forutsetninger. Det anbefales videre at innholdet planlegges langsiktig, tilpasses lokale forhold og utvikles i samarbeid med målgruppen og lokale aktører. Mulige langsiktige virkninger, som redusert ensomhet, bedre helse og utsatt behov for kommunale omsorgstjenester, vurderes som lovende, men er foreløpig ikke dokumentert gjennom pilotperioden.
Statens vurdering og forslag til ny postlov 
Postutvalgets flertall så dørterskeltjenesten som en positiv tjeneste, men som lå utenfor kjernen i leveringspliktige posttjenester. Flertallet ville derfor ikke finansiere den som del av den universelle posttjenesten, men åpnet for kommersielle, kommunale eller ideelle løsninger. Mindretallet ville derimot gjøre ordningen statlig finansiert og leveringspliktig. Samferdselsdepartementet fulgte flertallets linje. Etter at regjeringen beholdt dagens postlov, falt også departementets opprinnelige argument om dørterskeltjenesten som mulig kompensasjon ved redusert postomdeling bort. Statsråden skrev i april 2026 at han ikke så behov for en ny dørterskeltjeneste begrunnet i beredskap når dagens lov og leveringsfrekvens videreføres.
Posten og KS sitt videre arbeid
Posten og KS har etter pilotperioden arbeidet for å synliggjøre erfaringene fra «På dørterskelen» og mulighetene for å bruke Postens distribusjonsnett til andre samfunnsoppgaver. KS har tatt til orde for en treårig, statlig finansiert nasjonal utprøving av tjenesten, mens Posten har arbeidet for videre utvikling og videreføring av konseptet.
KS opplyser at arbeidet med «På dørterskelen» fortsatt pågår, men at aktiviteten for tiden er begrenset og videreføres i et mindre antall kommuner. KS avventer det kommende statsbudsjettet og håper at det der vil bli lagt til rette for en nasjonal løsning.
Det foreligger imidlertid per i dag ingen beslutning om en ny nasjonal utprøving eller statlig finansiering av tjenesten. Rammebetingelsene for en eventuell nasjonal videreføring, herunder hvilken rolle og hvilke kostnader som eventuelt skal ligge til kommunene, er derfor fortsatt ikke avklart.
Hva vil en lokal ordning kreve av Porsgrunn kommune
En lokal ordning uten en nasjonal modell vil gi Porsgrunn kommune et omfattende ansvar for planlegging, organisering og oppfølging. Kommunen må blant annet avklare målgruppe og omfang, produsere og kvalitetssikre innhold og koordinere samarbeidet med Posten, kommunale tjenester og frivilligheten. Ordningen må forankres administrativt, med tydelig ansvar og tilstrekkelige ressurser til både oppstart og drift. Uten en nasjonal, statlig finansiert ordning, må kommunen selv avklare finansiering, ressursbruk, ansvarsdeling og avtalevilkår med Posten før en eventuell oppstart. Det foreligger derfor foreløpig ingen samlet oversikt over kostnadene ved en lokal utprøving.
Det kan for øvrig opplyses at Porsgrunn kommune i dag har flere tiltak som skal bidra til økt digital og sosial inkludering. Digihjelpen ved Innbyggertorget og biblioteket gir gratis veiledning i bruk av PC, nettbrett, smarttelefon og digitale tjenester, med særlig vekt på offentlige digitale løsninger. Seniornett Grenland tilbyr frivilligbasert veiledning og opplæring for seniorer i blant annet bruk av PC, smarttelefon og nettbrett, med møter i Porsgrunn bibliotek. Kommunen og frivilligheten har også ulike aktivitetstilbud og sosiale møteplasser, blant annet gjennom helse- og aktivitetssentrene, Frivilligsentralen og tilbudene som er samlet under «Aktiv hverdag».
Kommunedirektørens vurdering
Erfaringene fra pilotkommunene viser at «På dørterskelen» kan være en nyttig kanal for å nå eldre og personer som i liten grad bruker digitale kanaler. Evalueringen viser positive erfaringer med informasjon, deltakelse og kontakt med målgruppen, men gir ikke grunnlag for å dokumentere langsiktige effekter når det gjelder blant annet ensomhet, helse eller behovet for kommunale tjenester.
Den opprinnelige pilotperioden er avsluttet. KS opplyser at arbeidet pågår med begrenset aktivitet i et mindre antall kommuner. KS avventer det kommende statsbudsjettet og håper at det vil bli lagt til rette for en nasjonal løsning. Det er per i dag ikke besluttet å etablere «På dørterskelen» som en nasjonal eller statlig finansiert tjeneste. 
På denne bakgrunnen vurderer kommunedirektøren at det ikke er hensiktsmessig å starte en egen utprøving i Porsgrunn kommune nå. Kommunen bør i stedet følge det videre arbeidet til Posten, KS og staten, herunder avklaringene i forbindelse med det kommende statsbudsjettet, og eventuelt vurdere saken på nytt dersom det etableres en nasjonal ordning med avklarte rammer for organisering og finansiering.
Effekten av saken 
Perspektiv	Negativ	Nøytral 	Positiv	Ikke relevant
Konsekvens for klima på kort og lang sikt 	 	 	 	X
Konsekvens for miljøet på kort og lang sikt 	 	 	 	X
Økonomiske konsekvenser i et langt perspektiv	 	X	 	 
Konsekvens for folkehelsen, herunder vurdering av tilpasning til aldersvennlig samfunn	 	 	X	 

Forklaring: Tiltaket er vurdert ut fra fire perspektiver for å bestemme om det vil gjøre dagens situasjon forverret, uendret eller bedre. Dersom tiltaket ikke påvirker de nevnte perspektivene, er alternativet "ingen" påvirkning valgt.


Vedlegg
Rambøll sin sluttrapport med evaluering av - På Dørterskelen

